RESOLUCIÓN do 8 de marzo de 2010, da Dirección Xeral de Mobilidade, pola que se convocan para o ano 2010 as subvencións aos titulares de autorizacións administrativas de transporte da serie VT-N para instalar sistemas de seguranza nos seus vehículos.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 18/03/2010

No Diario Oficial de Galicia número 5, do 11 de xaneiro de 2010, publicouse a Orde do 10 de decembro de 2009, da Consellería de Medio Ambiente, Territorio e Infraestruturas, pola que se establecen as bases reguladoras para a concesión de subvencións aos titulares de autorizacións de transporte da serie VT-N para instalar sistemas de seguranza nos seus vehículos. Esta norma actualizou o procedemento destas axudas para axustalo ás previsións da nova normativa de subvencións, ao tempo que se simplificaban os trámites que haberían de afrontar os cidadáns para acceder a estas axudas.
Deste xeito, consolídase unha liña de subvencións que pretende facer máis seguro o labor dos profesionais do taxi e dar así un pulo aos servizos que estes prestan á cidadanía. Consonte con ela, a través desta resolución convócanse as axudas para o ano 2010, mantendo o investimento nun sector clave para a mobilidade no noso país.
En consecuencia, e de acordo coa delegación feita a favor do titular da Dirección Xeral de Mobilidade na disposición adicional terceira da orde citada,
DISPOÑO:
Artigo 1º.-Obxecto.
1. Esta resolución ten por obxecto convocar para o ano 2010 as axudas para a dotación de equipamentos de seguimento e outros sistemas de seguranza (antepanos) para vehículos de transporte que dispoñan de autorización administrativa vixente documentada en tarxeta de transportes da serie VT-N expedida pola Dirección Xeral de Mobilidade.
2. Poderanse instalar sistemas de seguranza de dúas clases:
a) Sistema GPS: este equipamento, debidamente instalado no taxi, deberá permitir que, ante unha situación de emerxencia en que perigue a integridade física do taxista, este poida activar un sinal que se reciba no Centro de Atención de Emerxencias 112 Galicia.
b) Antepano: este equipamento, unha vez instalado no vehículo, actuará como separación entre o taxista e os ocupantes da parte traseira, imposibilitando o contacto físico entre eles. Deberá permitir a comunicación verbal entre as dúas partes e estará feita dun material polimérico altamente resistente aos golpes.
Os interesados poderán pedir a axuda para instalar un ou os dous sistemas; non obstante, de conformidade co último parágrafo do artigo 1º.3 das bases reguladoras, inicialmente só xerará dereito á axuda aquel que indique como preferente na solicitude. No caso de que, logo de aplicar os criterios de valoración previstos nas devanditas bases, a contía das subvencións concedidas resulte inferior ao orzamento dispoñible, aplicarase ese remanente a subvencionar a instalación do segundo sistema que, de ser o caso, se teña solicitado, de resultar dispoñibilidades orzamentarias suficientes.
3. A adquisición efectiva e pagamento dos sistemas indicados no punto anterior deberá realizarse entre o 31 de xullo de 2009 e o día do remate do prazo de xustificación que se indique na resolución de adxudicación da subvención.
4. As bases reguladoras desta convocatoria son as contidas na orde da Consellería de Medio Ambiente, Territorio e Infraestruturas do 10 de decembro de 2009 (Diario Oficial de Galicia nº 5, do 11 de xaneiro de 2010).
5. As subvencións que se convocan tramitaranse en réxime de concorrencia competitiva.
Artigo 2º.-Créditos orzamentarios e contía.
1. A concesión das axudas farase con cargo á aplicación orzamentaria 2010.07.05.512A.770.0 dos orzamentos xerais da Comunidade Autónoma de Galicia para o ano 2010, por importe de cento vinte mil euros (120.000 euros).
2. Os equipamentos que se prevén nesta resolución como obxecto da subvención poderán acadar unha axuda económica do 50 por cento do seu prezo (sen IVE), incluíndo neste tanto o do propio equipamento como os correspondentes aos gastos de colocación, man de obra, equipamento adicional necesario e verificación do seu funcionamento.
Non obstante, consideraranse como importes máximos da subvención, por equipamento e autorización, en todo caso, os seguintes:
-Sistema GPS: cincocentos euros (500 euros).
-Antepano: cincocentos cincuenta euros (550 euros).
3. Non obstante, o citado crédito de 120.000 euros debe entenderse sen prexuízo de ulteriores variacións producidas como consecuencia da existencia dunha maior dispoñibilidade orzamentaria, nos termos do artigo 31.2º da Lei 9/2007, do 13 de xuño, de subvencións de Galicia.
Artigo 3º.-Requisitos dos beneficiarios e solicitudes.
1. Poderán ser beneficiarios das axudas, sen prexuízo de reunir os demais requisitos establecidos nestas bases, os titulares de autorizacións administrativas de transporte vixentes, documentadas en tarxetas da serie VT-N, expedidas pola Dirección Xeral de Mobilidade ou polos servizos de mobilidade competentes para o efecto.
2. Para que xeren dereito á axuda, as autorizacións indicadas no punto anterior deberán axustarse ás seguintes regras:
a) As autorizacións terán que estar domiciliadas en Galicia.
b) As ditas autorizacións deberán estar vixentes no momento da presentación da solicitude.
c) Xerará dereito á axuda cada unha das autorizacións das que sexa titular o solicitante.
3. De acordo co disposto no artigo 3º.3 das bases reguladoras, non poderán ser beneficiarios desta convocatoria de axudas aqueles que o fosen, respecto da mesma autorización de transportes e para o mesmo fin, con base nas convocatorias do 5 de abril de 2006 (DOG nº 81, do 27 de abril), do 19 de abril de 2007 (DOG nº 96, do 21 de maio), do 6 de xuño de 2008 (DOG nº 114, do 13 de xuño) ou do 25 de febreiro de 2009 (DOG nº 41, do 27 de febreiro).
4. Para poder ser beneficiario das subvencións deberá presentarse unha solicitude axustada ao modelo normalizado que se inclúe como anexo desta resolución, que poderá descargarse da páxina web institucional da Dirección Xeral de Mobilidade (
http://www.cmati.xunta.es/portal/cidadan/pid/667
). Coa solicitude achegaranse, ademais, os documentos que se especifican no artigo 4º.4 das bases reguladoras.
Artigo 4º.-Lugar e prazo de presentación das solicitudes.
1. As solicitudes presentaranse preferentemente no rexistro auxiliar da Dirección Xeral de Mobilidade da Consellería de Medio Ambiente, Territorio e Infraestruturas. Poderán, así mesmo, presentarse por calquera dos restantes medios previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. O prazo de presentación de solicitudes rematará o día 23 de abril de 2010, incluído.
Artigo 5º.-Prazo de duración do procedemento de concesión.
1. Unha vez rematado o prazo para a presentación de solicitudes, estas serán tramitadas de acordo co procedemento establecido nas bases reguladoras e valoradas consonte aos criterios recollidos no artigo 10 destas.
2. O prazo máximo para resolver e notificar a resolución será de seis meses, contados desde o día seguinte ao de publicación desta convocatoria no Diario Oficial de Galicia.
3. Unha vez notificada a resolución de outorgamento, os interesados que resulten beneficiarios das subvencións concedidas disporán do prazo que se indique na resolución de adxudicación, que en ningún caso poderá ser inferior a un mes, para instalar o equipo ou equipos subvencionados.
Ademais, no caso do sistema GPS, os beneficiarios deberán dalos de alta no Centro de Emerxencias 112 Galicia nese mesmo prazo.
Artigo 6º.-Órganos competentes e resolución.
1. A Subdirección Xeral de Ordenación do Transporte será o órgano competente para instruír o procedemento de concesión destas axudas, e corresponderalle ao director xeral de Mobilidade resolver, por delegación do conselleiro, os procedementos de concesión e aprobación do gasto.
2. As resolucións porán fin á vía administrativa, e contra elas poderán interporse os recursos previstos no artigo 12 das bases reguladoras, así coma calquera outro que o interesado considere procedente.
3. A concesión ou a denegación da axuda será notificada ao solicitante de acordo co establecido na Lei 30/1992, do 26 de novembro, de réxime xurídico das administracións públicas e do procedemento administrativo común. Adicionalmente, as axudas concedidas publicaranse no Diario Oficial de Galicia, de concorrer os supostos previstos no artigo 15 da Lei 9/2007, do 13 de xuño, de subvencións de Galicia, e, en todo caso, na páxina web da Consellería de Medio Ambiente, Territorio e Infraestruturas, no apartado de Mobilidade.
Artigo 7º.-Información aos interesados.
Sobre este procedemento administrativo poderase obter documentación normalizada ou información adicional na Dirección Xeral de Mobilidade, a través dos seguintes medios:
a) A súa páxina web oficial (
http://www.cmati.xunta.es/portal/
).
b) Os teléfonos 981 54 45 02 e 981 54 45 85 da devandita dirección xeral.
Disposición derradeira
Entrada en vigor.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 8 de marzo de 2010.
Miguel Rodríguez Bugarín
Director xeral de Mobilidade
Ver referencia pdf "05300D005P053.PDF"
Ver referencia pdf "05300D006P056.PDF"